

 Graphical user interface, text

Description automatically generated

**LEABHRÁN FAISNÉISE D’IARRTHÓIRÍ**

**LÉIGH GO CÚRAMACH**

|  |
| --- |
| INTÉIRNEACHT ROCHTANA DLÍ  **ag**  **AN gCOIMISIÚN UM ATHCHÓIRIÚ AN DLÍ,**  **OIFIG AN ARD-AIGHNE,**  **OIFIG AN STIÚRTHÓRA IONCHÚISEAMH POIBLÍ,**  **AGUS,**  **OIFIG AN PHRÍOMH-ATURNAE STÁIT.**  **Dáta deiridh: 15:00 Dé Máirt, an 25 Feabhra 2025** |

Tá an Coimisiún um Athchóiriú an Dlí, Oifig an Ard-Aighne, Oifig an Stiúrthóra Ionchúiseamh Poiblí agus Oifig an Phríomh-Aturnae Stáit

tiomanta do bheartas comhdheise a leanúint.

Oifig an Phríomh-Aturnae Stáit

Teach Osmond

Sráid na gCaorach Bheag

Baile Átha Cliath 8

D08 V8C5

Suíomh Gréasáin: [www.gov.ie](http://www.gov.ie)

**Clár Ábhar**

[**1.** **Rannóga is Éascaitheoirí ……………………………………………………………..………**3](#_Toc183165179)

[1.1 Coimisiún um Athchóiriú an Dlí ……………………….……………………………......3](#_Toc183165180)

[1.2 Oifig an Ard-Aighne………………………………………………………………….. 3](#_Toc183165181)

[1.3 Oifig an Stiúrthóra Ionchúiseamh Poiblí 3](#_Toc183165182)

[1.4 Oifig an Phríomh-Aturnae Stáit …………………………. 4](#_Toc183165183)

[**2. An Scéim Intéirneachta Rochtana Dlí: Faisnéis Chúlra ………………………………..4**](#_Toc183165184)

[**3. Ról an Intéirnigh Dlí …………………………………………………………………………..4**](#_Toc183165185)

[**4. Ceanglais Bhunriachtanacha ……………………………………………………………….5**](#_Toc183165186)

[**5. Príomhchoinníollacha ………………………………………………………………………..5**](#_Toc183165188)

5.1 [Incháilitheacht…..……………………………………………………………………….. 5](#_Toc183165190)

5.2 [Stipinn 6](#_Toc183165192)

5.3 [Fad Ama 6](#_Toc183165194)

5.4 [Dáta Tosaithe 6](#_Toc183165196)

5.5 [Uaireanta Freastail 6](#_Toc183165198)

5.6 [Áit Oibre 6](#_Toc183165200)

5.7 [Conas Iarratas a Dhéanamh 7](#_Toc183165202)

[5.8 Dáta Deiridh 7](#_Toc183165203)

[5.9 Modhanna Roghnúcháin 7](#_Toc183165204)

5.10 [Rúndacht 7](#_Toc183165206)

5.11 [Oibleagáidí iarrthóirí 7](#_Toc183165208)

5.12 [Na hAchtanna um Chosaint Sonraí, 1988 go 2018 7](#_Toc183165210)

[**Aguisín 1 - Príomhinniúlachtaí** - **Intéirneach Rochtana Dlí ……………………….…………9**](#_Toc183165211)

|  |
| --- |
| **An Scéim Intéirneachta Rochtana Dlí** |

# Rannóga is Éascaitheoirí

## 1.1 Coimisiún um Athchóiriú an Dlí

Comhlacht reachtúil a bunaíodh leis an Acht fán gCoimisiún um Athchóiriú an Dlí, 1975, is ea an Coimisiún um Athchóiriú an Dlí. Tá cúigear comhaltaí ag an gCoimisiún – an tUachtarán, an Coimisinéir Lánaimseartha, agus triúr Coimisinéirí páirtaimseartha. Is é an ról atá aige an dlí a choinneáil faoi athbhreithniú neamhspleách, oibiachtúil agus saineolach, moltaí a dhéanamh le haghaidh athchóiriú an dlí, agus an dlí reatha a dhéanamh inrochtana do gach duine.

## 1.2 Oifig an Ard-Aighne

Príomhoifigeach dlí an Stáit is ea an tArd-Aighne, agus tugtar faisnéis dó ar gach ní Rialtais a bhfuil gné dlí, gné chearta an duine agus gné bhunreachtúil ag baint leo. Is le hAirteagal 30 den Bhunreacht a shainordaítear an ról. Cuimsíonn Oifig an Phríomh-Aturnae Stáit Abhcóidí Sinsearacha, Oifig na nDréachtóirí Parlaiminte don Rialtas, agus Oifig an Phríomh-Aturnae Stáit. Is í Oifig an Phríomh-Aturnae Stáit an príomhsholáthraí seirbhísí aturnaetha don Ard-Aighne agus don Rialtas. Is ionann Oifig an Ard-Aighne agus seirbhís lárnach dlí an Stáit, agus soláthraíonn sí comhairle dlí, dréachtaíonn sí reachtaíocht, agus soláthraíonn sí seirbhísí dlíthíochta, tíolactha agus idirbheartaíochta do Ranna agus Airí Rialtais.

## 1.3 Oifig an Stiúrthóra Ionchúiseamh Poiblí

Bunaíodh Oifig an Stiúrthóra Ionchúiseamh Poiblí leis an Acht um Ionchúiseamh i gCionta, 1974. Is é an misean atá againn Seirbhís Ionchúiseamh atá neamhspleách, cóir agus éifeachtach a sholáthar. Tá an Stiúrthóir neamhspleách i gcomhlíonadh a feidhmeanna. Forfheidhmíonn an Stiúrthóir an dlí coiriúil sna cúirteanna thar ceann Mhuintir na hÉireann; déanann sí ionchúisimh phoiblí a stiúradh agus a mhaoirsiú ar díotáil sna cúirteanna; agus tugann sí treoir agus comhairle ghinearálta don Gharda Síochána i ndáil le cásanna achoimre, agus saintreoir á soláthar aici i gcásanna den sórt sin, nuair a iarrtar amhlaidh.

Tá ceithre rannán ag Oifig an Stiúrthóra Ionchúiseamh Poiblí:

1. Tá **Rannán na nAonad Stiúrtha agus Speisialtóra** freagrach as stiúradh foriomlán imeachtaí coiriúla tromaí. Díríonn an dá Aonad speisialaithe laistigh den Rannán sin ar chionta tromchúiseacha agus gnéasacha agus ar choireacht airgeadais, is iad sin: an tAonad um Chionta Gnéasacha agus Tromchúiseacha agus an tAonad Speisialta um Choireacht Airgeadais.
2. Tá an **Rannán Seirbhísí Tacaíochta Ionchúiseamh** freagrach as tacú leis an obair ionchúisimh choiriúil i réimsí an dlí idirnáisiúnta, an idirchaidrimh le híospartaigh agus an bheartais agus an taighde.
3. Tá an **Rannán Aturnaetha** freagrach as an tseirbhís aturnaetha i mBaile Átha Cliath a sholáthar don Stiúrthóir agus as formhaoirseacht a dhéanamh ar sheirbhís an Aturnae Stáit ar fud na tíre.
4. Tá an **Rannán Seirbhísí Corparáideacha** freagrach as comhlíonadh chuspóirí foriomlána na hOifige a chumasú, agus as rannchuidiú leis an méid sin, trí raon feidhmeanna tacaíochta corparáidí a chur chun feidhme.

Is é/í comhalta den Fhoireann Ardbhainistíochta a dhéanann formhaoirseacht ar gach Rannán d’Oifig an Stiúrthóra Ionchúiseamh Poiblí. Is iad comhaltaí den Bhord Bainistíochta a bhainistíonn na hAonaid agus na Rannóga i ngach Rannán, agus is iad daoine a bhfuil scileanna agus cúlraí difriúla acu a oibríonn iontu. Tá tuairisc mhionsonraithe ar an obair a dhéanann gach ceann de na rannóga den Oifig ar fáil [anseo](https://www.dppireland.ie/about-us/our-organisation.).

## 1.4 Oifig an Phríomh-Aturnae Stáit

Gníomhaíonn Oifig an Phríomh-Aturnae Stáit mar Aturnae don Ard-Aighne agus do Ranna agus Oifigí Rialtais. Tá sí ar cheann de na cleachtaí dlí is mó sa Stát, agus í ag soláthar seirbhís iomlán aturnaetha ar fud raon leathan réimsí cleachtais chomhairligh, dlíthíochta agus idirbheartaíochta. Is é an fhís atá againn sármhaitheas a spreagadh inár ndaoine, a bheith ar thús cadhnaíochta forbairtí dlí, agus an tseirbhís is fearr is féidir a sholáthar dár gcliaint.

# An Scéim Intéirneachta Rochtana Dlí: Faisnéis Chúlra

Cruthaíodh an Scéim Intéirneachta Rochtana Dlí chun deiseanna intéirneachta a sholáthar sa Choimisiún um Athchóiriú an Dlí, in Oifig an Ard-Aighne, in Oifig an Stiúrthóra Ionchúiseamh Poiblí agus in Oifig an Phríomh-Aturnae Stáit do mhic léinn fochéime dlí atá sa bhliain deiridh faoi láthair agus a thagann ó chúlraí atá faoi mhíbhuntáiste socheacnamaíoch nó a bhfuil míchumas orthu.

Trí na hintéirneachtaí, gnóthóidh iarratasóirí rathúla taithí oibre íoctha i dtimpeallacht dlí Earnála Poiblí. Gheobhaidh siad freisin an deis chun scileanna agus muinín a fhorbairt mar chuid d’fhoireann taighde/dlí/bhainistíochta eolais.

Is é aidhm na hintéirneachta rochtana ná éagsúlacht a mhéadú i ngairm an dlí agus feabhas a chur ar rochtain ar dheiseanna do mhic léinn a thagann ó chúlraí atá faoi thearcionadaíocht. Tríd an intéirneacht rochtana, féachaimid le héagsúlacht mhéadaithe a chur chun cinn san earnáil dlí. Tá aird againn ar an bhfianaise á léiriú gur ann do bhacainní indíreacha ar dhul isteach i ngairmeacha dlí, ar bacainní iad ar dóigh dóibh dul i bhfeidhm ar ghrúpaí atá faoi mhíbhuntáiste socheacnamaíoch go háirithe (féach an Tuarascáil dar teideal ‘Breaking down Barriers’ ón Údarás Rialála Seirbhísí Dlí chuig an Aire Dlí agus Cirt, Eanáir 2024, agus an tuarascáil dar teideal ‘Review of Legal Practitioner Education and Training’ ó Hook Tangaza, 2018).

Tá freagracht ar chomhlachtaí poiblí in Éirinn comhionannas a chur chun cinn, idirdhealú a chosc, agus cearta an duine atá ag a gcuid fostaithe, custaiméirí agus úsáideoirí seirbhíse agus ag daoine eile a ndéanann a gcuid beartas agus nósanna imeachta difear dóibh a chosaint. Is oibleagáid reachtúil é sin, ar a dtugtar Dualgas na hEarnála Poiblí um Chomhionannas agus Cearta an Duine. Tá an dualgas reachtúil leagtha amach in alt 42 den Acht fá Choimisiún na hÉireann um Chearta an Duine agus Comhionannas, 2014. Cé gur fostóirí comhdheise iad an Coimisiún um Athchóiriú an Dlí, Oifig an Ard-Aighne, Oifig an Stiúrthóra Ionchúiseamh Poiblí agus Oifig an Phríomh-Aturnae Stáit, chruthaíomar an scéim rochtana seo chun comhionannas a chur chun cinn arís eile.

Cuirfear iarrthóirí rathúla ar phainéal in ord fiúntais. Is ón bpainéal a líonfar poist, agus cuirfear iarrthóirí rathúla i gceann amháin de na ceithre eagraíocht rannpháirteacha.

# Ról an Intéirnigh Dlí

Beidh ról an Intéirnigh Dlí ag brath ar an eagraíocht ina gcuirfear é/í. Ag obair dó/di faoi fhormhaoirseacht ag bainisteoir agus meantóir sannta, déanfaidh an tIntéirneach Dlí na nithe seo a leanas:

* tascanna taighde dlí a chur i gcrích;
* meabhráin, láithreoireachtaí, cásnótaí, páipéir, tuarascálacha agus nótaí ar chruinnithe a ullmhú, nó cabhrú le hiad a ullmhú, de réir mar a bheidh;
* freastal ar chruinnithe, idir chruinnithe inmheánacha agus chruinnithe seachtracha, le cliaint agus le príomh-gheallsealbhóirí eile agus páirt a ghlacadh iontu, nuair is gá;
* freastal ar an gcúirt, in éineacht le haturnae, nuair is gá;
* páirt a ghlacadh i dtascanna bainistíochta eolais dlí agus tacaíocht a thabhairt ina leith; agus
* tabhairt faoi aon dualgais eile a shannfaidh an Coimisiún um Athchóiriú an Dlí, Oifig an Ard-Aighne, Oifig an Stiúrthóra Ionchúiseamh Poiblí nó Oifig an Phríomh-Aturnae Stáit ó am go chéile.

Aithneofar intéirneach dlí as aon rannchuidiú a rinne sé/sí le Páipéar Comhairliúcháin nó le Tuarascáil ar aon tionscadal ábhartha nuair a fhoilseofar é nó í. Aithneofar an t-intéirneach dlí freisin as aon tascanna taighde nó aon tascanna bainistíochta eolais a chuir sé/sí i gcrích.

# Ceanglais Bhunriachtanacha

Faoin Máirt an 25 Feabhra 2025, nó ar an lá sin, ní mór d’iarrthóirí:

1. A bheith sa bhliain staidéir deiridh i dtreo fochéim onóracha nó cáilíocht choibhéiseach (ag Leibhéal 8 ar a laghad ar an gCreat Náisiúnta Cáilíochtaí) sa Dlí, nó cáilíocht, atá inghlactha ag an gCoimisiún um Athchóiriú an Dlí mar cháilíocht choibhéiseach, inar tógadh an Dlí mar mhórábhar;

**agus**

1. A bheith tar éis Institiúid Ardoideachais in Éirinn a rochtain trí Chlár Rochtana nó trí Bhealach Rochtana nó a bheith tar éis leas a bhaint as ceann amháin de na tacaí airgeadais seo a leanas ó SUSI:

* Deontas Cothabhála Iomlán Bhanda a hAon
* Deontas Cothabhála Ráta Speisialta

**nó,**

1. A bheith cláraithe le Seirbhís Tacaíochta Míchumais in Institiúid Ardoideachais in Éirinn agus a bheith ag fáil tacaí uaithi.

Ina theannta sin, ní mór d’iarrthóirí na nithe seo a leanas a bheith acu agus a bheith in ann iad a léiriú:

* Dea-eolas ar dhlí na hÉireann agus ar Chóras Dlí na hÉireann (lena n-áirítear Dlí an Aontais Eorpaigh) agus eolas ar chóras an Choinbhinsiúin Eorpaigh um Chearta an Duine;
* Taithí ábhartha fochéime dlí;
* Cumas chun taighde agus anailís a dhéanamh;
* Dea-scileanna teicneolaíochta faisnéise;
* Mionchruinneas;
* An cumas chun taighde/faisnéis a chur i láthair agus a chur in iúl ar bhealach dea-struchtúrtha atá soiléir, beacht agus cuimsitheach agus i mBéarla simplí;
* An cumas chun tascanna a phleanáil agus a chur in ord tosaíochta, agus chun faireachán a dhéanamh orthu, chun torthaí a sholáthar;
* Sárscileanna idirphearsanta agus obair bhuíne.

Beifear ag súil leis freisin go mbeidh iarrthóirí in ann a thaispeáint go bhfuil acu na hinniúlachtaí le haghaidh ról an Intéirnigh Dlí. Féach AGUISÍN I.

# Príomhchoinníollacha

## 5.1 Incháilitheacht

**Ceanglais Saoránachta**

Ní mór d’iarrthóirí incháilithe:

1. A bheith ina saoránach de chuid an Limistéir Eorpaigh Eacnamaíoch (LEE). Is é atá in LEE Ballstáit an Aontais Eorpaigh mar aon leis an Íoslainn, Lichtinstéin agus an Iorua; nó
2. A bheith ina saoránach de chuid na Ríochta Aontaithe; nó
3. A bheith ina saoránach de chuid na hEilvéise de bhun an chomhaontaithe idir an tAontas Eorpach agus an Eilvéis maidir leis an tsaorghluaiseacht daoine; nó
4. A bheith ina saoránach de chuid tír nach tír LEE í agus a bhfuil cead Stampa 4[[1]](#footnote-2) nó cead Stampa 5 acu.

Má dhéantar thú a bhreithniú le haghaidh ceapacháin, beidh ort foirm ríomh-Ghrinnfhiosrúcháin an Gharda Síochána a chomhlánú agus a sheoladh ar ais. Cuirfear an fhoirm ar aghaidh chuig an nGarda Síochána le haghaidh seiceálacha slándála ar gach seoladh in Éirinn agus i dTuaisceart Éireann a raibh tú i do chónaí iontu. Tabhair faoi deara go dtógann imréiteach slándála ocht seachtaine ar an meán agus go dtógann sé tréimhse níos faide i gcásanna áirithe. Más rud é gur chónaigh tú i dtíortha lasmuigh de Phoblacht na hÉireann ar feadh tréimhse sé mhí nó níos faide, beidh ort Deimhniú Imréitigh Póilíní a thabhairt ó na tíortha sin á lua nár taifeadadh aon chiontuithe i d’aghaidh le linn duit cónaí sa tír lena mbaineann. Tá Deimhniú Imréitigh Póilíní ar leith ag teastáil le haghaidh gach tíre ar chónaigh tú inti. Ní mór dáta an Imréitigh a bheith tar éis an dáta a d’fhág tú an tír. Tá sé de fhreagracht ort aon imréitigh shlándála a iarraidh do dhlínsí eile (más infheidhme) ar bhealach tráthúil toisc go dtógann sé tamall maith chun iad a chur i gcrích in amanna. Ní fhéadfaidh tú d’intéirneacht a thosú gan an fhaisnéis sin a bheith tugtha agus gan an fhaisnéis sin a bheith in ord.

Ba cheart d’iarrthóirí a bheith ar an eolas gur féidir aon fhaisnéis arna fáil sa phróiseas Imréitigh Slándála a chur ar fáil don údarás is fostóir.

## 5.2 Stipinn

Tá stipinn €571.04 in aghaidh na seachtaine, lúide na hasbhaintí is infheidhme, lena n-áirítear ÍMAT, ÁSPC agus an muirear sóisialach uilíoch, ar fáil d’iarrthóirí rathúla.

## 5.3 Fad Ama

Mairfidh an intéirneacht tréimhse dhá mhí.

## 5.4 Dáta Tosaithe

Ba cheart d’iarratasóirí rathúla a bheith ar fáil chun intéirneachtaí a thosú **ar/ó** 3 de Meitheamh 2025.

I gcás iarrthóirí a bheidh ag tosú intéirneachtaí in Oifig an Stiúrthóra Ionchúiseamh Poiblí, beidh dáta tosaithe na hintéirneachta ag brath ar Imréiteach an Gharda Síochána a chur i gcrích.

## 5.5 Uaireanta Freastail

Beidh uaireanta freastail mar a bheidh socraithe ó am go chéile, ach ní bheidh siad níos lú ná 41 uair agus 15 nóiméad mar uaireanta freastail comhlána sa tseachtain, nó 35 huaire an chloig mar uaireanta freastail glana sa tseachtain, ar an meán.

Is féidir roinnt solúbthachta a éascú ó thaobh uaireanta oibre de mar gheall ar aon fhreagrachtaí cúraim.

## 5.6 Áit Oibre

Is gnách go mbeidh iarrthóirí rathúla lonnaithe ag ceann amháin de na láithreacha seo a leanas: Oifigí an Choimisiúin um Athchóiriú an Dlí, Teach Styne, Sráid Haiste Uachtarach, Baile Átha Cliath 2; Oifig an Ard-Aighne, Tithe an Rialtais, Sráid Mhuirfean, Baile Átha Cliath 2; Oifig an Stiúrthóra Ionchúiseamh Poiblí, Bóthar na hOtharlainne, Baile Átha Cliath 7; nó Oifig an Phríomh-Aturnae Stáit, Teach Osmond, Sráid na gCaorach Bheag, Baile Átha Cliath 8.

Éileofar ar intéirnigh rathúla obair go lánaimseartha sna hoifigí i mBaile Átha Cliath dá sannfar iad fad a bheidh an clár ar siúl.

## 5.7 Conas Iarratas a Dhéanamh

Chun iarratas a dhéanamh, ní mór duit na nithe seo a leanas a dhéanamh:

* Gach cuid den fhoirm iarratais a chomhlánú;
* A chinntiú go bhfuil an fhoirm iarratais comhlánaithe go cruinn, toisc go n-úsáidfear mar dhoiciméad ionchur ríomhaire í agus toisc gur féidir go ngearrliostófar thú ar bhonn na faisnéise a soláthraíodh;
* Agus iarratas á dhéanamh agat, ba cheart duit an méid seo a leanas a thabhairt faoi deara:
* is féidir go ndiúltófar don iarratas más rud é go dtabharfar aon fhaisnéis mhíchruinn le linn an fhoirm a chomhlánú. Dá bhrí sin, tá sé le do leas féin a chinntiú gur ceart atá an fhaisnéis a thugann tú sna codanna uile;
* más gá leanúint ar aghaidh ar bhileog ar leith, ba cheart duit an fhaisnéis a leagan amach san fhormáid chéanna atá sí leagtha amach san fhoirm iarratais.

## 5.8 Dáta Deiridh

Ní mór an fhoirm iarratais chomhlánaithe a sheoladh le ríomhphost chuig [careers@csso.gov.ie](mailto:careers@csso.gov.ie) tráth nach déanaí ná **15:00 Dé Máirt, an 25 Feabhra 2025**.

**Ní ghlacfar le hiarratais a bheidh faighte tar éis an dáta agus ama deiridh.**

## 5.9 Modhanna Roghnúcháin

Áireofar na nithe seo leis na modhanna a úsáidfear chun an t-iarrthóir rathúil a roghnú le haghaidh an phoist seo:

* Iarrthóirí a ghearrliostú (más gá) ar bhonn na faisnéise atá ina bhfoirm iarratais, lena n-áirítear a ráiteas pearsanta. Dá bhrí sin, tá sé tábhachtach cuntas mionsonraithe cruinn ar an taithí atá agat a chur ar fáil ar an bhfoirm iarratais.
* Agallamh iomaíoch inniúlachtbhunaithe, má ghearrliostaítear é/í.

**Táthar ag súil leis go gcuirfear agallaimh ar siúl ar líne i mí an Mhárta 2025.**

## 5.10 Rúndacht

Faoi réir fhorálacha an Achta um Shaoráil Faisnéise, 2014, caithfear le hiarratais i modh rúin dhaingin.

## 5.11 Oibleagáidí iarrthóirí

Ba cheart d’iarrthóirí a thabhairt faoi deara go n-eisiafar iad ón bpróiseas mar thoradh ar chanbhasáil nó ar fhaisnéis bhréagach a sholáthar.

## 5.12 Na hAchtanna um Chosaint Sonraí, 1988 go 2018

Nuair a fhaightear an fhoirm iarratais uait, cruthaímid taifead ríomhaire faoi d’ainm agus cuirtear cuid mhór den fhaisnéis phearsanta a sholáthraíonn tú isteach sa taifead sin. Úsáidtear an taifead pearsanta sin chun d’iarrthóireacht a phróiseáil agus chuige sin amháin. Tá faisnéis atá á coinneáil ar ríomhaire faoi réir na gceart agus na n-oibleagáidí a leagtar amach sna hAchtanna um Chosaint Sonraí, 1988 go 2018. Faoi na hAchtanna sin, tá tú i dteideal teacht tráth ar bith ar chóip den fhaisnéis atá á coinneáil fút ar ríomhaire.

**5.13 Cód Cleachtais**

Seolfar an próiseas roghnúcháin don chomórtas seo de réir an Chóid Cleachtais le haghaidh *Ceapacháin i bPoist sa Státseirbhís agus sa tSeirbhís Phoiblí (2022)* arna fhoilsiú ag an gCoimisiún um Cheapacháin Seirbhíse Poiblí, rud atá ar fáil ag [www.cpsa.ie](http://www.cpsa.ie).

Moltar d’iarrthóirí eolas a chur ar a bhfuil sa Chód Cleachtais, lena n-áirítear na forálacha a bhaineann leis na freagrachtaí a leagtar ar iarrthóirí, i measc nithe eile.

**AGUISÍN I:** **Príomhinniúlachtaí** - **Intéirneach Rochtana Dlí**

|  |
| --- |
| **Saineolas Dlí, Oilteacht agus Féinfhorbairt** |
| * Tá eolas aige/aici ar dhlí na hÉireann agus ar Chóras Dlí na hÉireann (lena n-áirítear Dlí an Aontais Eorpaigh); * Tá taithí fochéime inléirithe aige/aici ar thaighde dlí agus tá eolas aige/aici ar mhodheolaíochtaí ábhartha taighde; * Déanann sé/sí forbairt agus coinneáil ar na scileanna agus an oilteacht a theastaíonn chun feidhmiú go héifeachtach sa ról, e.g., coinneáil ar an eolas faoi fhorbairtí náisiúnta agus idirnáisiúnta; * Tá tuiscint shoiléir aige/aici ar ról, cuspóirí agus spriocanna na heagraíochta agus conas a thagann siad le hobair a f(h)oirne; * Tá sé/sí tiomanta d’fhéinfhorbairt agus féachann sé/sí lena f(h)eidhmíocht phearsanta féin a fheabhsú i gcónaí. |
| **Bainistíocht/Próiseáil Faisnéise – Cumas chun Taighde agus Anailís a Dhéanamh** |
| * Déanann sé/sí taighde críochnúil ar shaincheisteanna, agus é/í ag dul i gcomhairle go cuí chun an fhaisnéis ar fad a theastaíonn maidir le saincheist a bhailiú; * Tuigeann sé/sí saincheisteanna casta go mear, agus cineálacha difriúla sonraí (lena n-áirítear sonraí uimhriúla) á sú isteach agus á meas aige/aici go cruinn; * Tugann sé/sí faoin obair ar fad ar bhealach críochnúil eagraithe agus soláthraíonn sé/sí í ar an mbealach sin; * Baineann sé/sí tátail chuí as faisnéis; * Leanann sé/sí nósanna imeachta agus prótacail, agus tuiscint aige/aici ar a luach agus ar an mbunús atá leo; * Coimeádann sé/sí taifid ardcháilíochta a fhéadann daoine eile a thuiscint go réidh; * Molann sé/sí modhanna nua inar féidir nithe a dhéanamh ar bhealach níos fearr agus níos éifeachtúla. |
| **Scileanna Cumarsáide** |
| * Cuireann sé/sí faisnéis i láthair ar bhealach soiléir loighciúil ó bhéal agus i scríbhinn araon; * Tá an cumas aige/aici scríobh i mBéarla simplí; * Éisteann sé/sí go gníomhach le daoine eile agus féachann sé/sí lena dtuairimí/lena ndualgais/lena riachtanais a thuiscint; * Tá sé/sí urramach, cúirtéiseach agus gairmiúil agus coinníonn sé/sí guaim air/uirthi féin, fiú i ndálaí dúshlánacha; * Is féidir leis/léi bheith láidir nuair is gá agus cumarsáid a dhéanamh go muiníneach agus go húdarásach. |
| **Scileanna Obair Bhuíne/Idirphearsanta** |
| * Tugann sé/sí urraim do chomhghleacaithe agus do chomhoibrithe; * Déanann sé/sí dea-chaidreamh oibre le daoine eile a fhorbairt agus a chothú agus comhroinneann sé/sí faisnéis agus eolas de réir mar is cuí; * Tairgeann sé/sí a c(h)uid smaointe agus dearcthaí féin; * Tuigeann sé/sí a ról féin san fhoireann agus déanann sé/sí a d(h)ícheall cur léi. |
| **Cumas chun Torthaí a Sholáthar** |
| * Glacann sé/sí freagracht as obair agus coinníonn sé/sí léi go dtí an chéad leibhéal cuí eile; * Cuireann sé/sí obair i gcrích go tráthúil; * Oireann sé/sí go mear do bhealaí nua le hobair a dhéanamh; * Seiceálann sé/sí an obair ar fad go críochnúil chun a chinntiú go bhfuil sí curtha i gcrích ar chaighdeán ard agus foghlaimíonn sé/sí ó bhotúin; * Scríobhann sé/sí le gramadach cheart agus le litriú ceart agus baineann sé/sí tátail réasúnacha as treoracha scríofa; * Aithníonn agus tuigeann sé/sí an phráinn agus an tábhacht a bhaineann le tascanna difriúla; * Taispeánann sé/sí tionscnaíocht agus solúbthacht agus é/í ag cinntiú go soláthraítear an obair; * Tá sé/sí féintuilleamaíoch agus úsáideann sé/sí breithiúnas i dtaca le cén uair a iarrfaidh sé/sí treoir ó bhainisteoir nó ó chomhghleacaithe. |
| **Treallús agus Tiomantas do Luachanna Seirbhíse Poiblí** |
| * Déanann sé/sí dianiarracht sheasmhach ardleibhéal feidhmíochta a bhaint amach agus seirbhís ardcháilíochta a sholáthar; * Freastalaíonn sé/sí ar Rialtas na hÉireann agus ar mhuintir na hÉireann; * Tá sé/sí críochnúil coinsiasach, fiú nuair atá gnáthobair i gceist; * Tá sé/sí díograiseach agus athléimneach agus léiríonn sé/sí buanseasmhacht in aghaidh dúshlán agus nithe a chuireann cúl air/uirthi; * Is duine ionraic iontaofa é/í; * Gníomhaíonn sé/sí go hionraic i gcónaí. |

1. Tabhair faoi deara go nglactar le cead Airteagal 50 CAE, a tháinig in ionad Stampa 4 EUFAM tar éis an Bhreatimeachta, mar choibhéis le Stampa 4. [↑](#footnote-ref-2)